“กรุงศรี ออโต้” พบพนง.ติด “โควิด” ยันไม่ใช่ส่วนบริการลูกค้า สั่งกักตัว-ฆ่าเชื้อสนง.ด่วน
“กรุงศรี ออโต้” พบพนง.ติด “โควิด” ยันไม่ใช่ส่วนบริการลูกค้า สั่งกักตัว-ฆ่าเชื้อสนง.ด่วน
27 มี.ค. 2563

“กรุงศรี ออโต้” เปิดเผยว่า ขณะนี้มีการพบพนักงานที่ปฏิบัติงาน ณ อาคารต้นสน ทาวเวอร์ ถนนเพลินจิต ติดเชื้อไวรัสโควิด-19 โดยทราบผลเมื่อค่ำวันที่ 26 มีนาคม 2563 ที่ผ่านมา ขณะนี้กำลังดำเนินเรื่องเข้ารับการรักษาที่โรงพยาบาลแห่งหนึ่ง กรณีนี้ พนักงานรายดังกล่าวได้เข้าทำงานในวันที่ 20 มีนาคม 2563 เป็นวันสุดท้าย โดยไม่มีส่วนเกี่ยวข้องกับการให้บริการลูกค้าแต่อย่างใด
ทั้งนี้ พนักงานท่านนี้ จัดอยู่ในกลุ่มเสี่ยงสูง เนื่องจากได้ทำงานใกล้ชิดกับพนักงานของบริษัทผู้รับจ้างภายนอก (Vendor) รายหนึ่ง ซึ่งได้รับการยืนยันเมื่อวันที่ 22 มีนาคม 2563 ที่ผ่านมาว่าติดเชื้อไวรัสโควิด-19 โดยภายหลังจากที่ได้รับรายงานกรณีดังกล่าว เพื่อเป็นการป้องกันและควบคุมการแพร่ระบาดของโรค ตามมาตรการของ ธนาคารกรุงศรีอยุธยา จำกัด (มหาชน) หรือ BAY
ทั้งนี้ กรุงศรี ออโต้ จึงมีคำสั่งให้พนักงานกลุ่มเสี่ยงที่ทำงานใกล้ชิดกับพนักงานรับจ้างภายนอกรายนี้ทุกคน หยุดปฏิบัติงานในสำนักงาน และพบแพทย์ทันทีเพื่อรับการตรวจคัดกรอง พร้อมควบคุมตนเองอยู่ในสถานที่พักอาศัยเป็นเวลาไม่น้อยกว่า 14 วัน เพื่อเฝ้าระวังอาการ รวมทั้งปิดพื้นที่ชั้น 9 เพื่อทาความสะอาดและอบโอโซนฆ่าเชื้อโรค เป็นเวลา 3 วันตั้งแต่วันที่ 23-25 มีนาคม 2563
นอกจากนี้ ในวันนี้ (27 มีนาคม 2563) กรุงศรี ออโต้ ยังได้ดำเนินมาตรการเฝ้าระวังและป้องกันการแพร่ระบาดไวรัสโควิด-19 อย่างเข้มงวด โดยให้พนักงานทั้งหมดที่ปฏิบัติงานที่อาคารต้นสน ทาวเวอร์ ชั้นดังกล่าวซึ่งทำงานใกล้ชิดกับพนักงานผู้ติดเชื้อ ไปพบแพทย์เพื่อตรวจวินิจฉัยโรคและต้องรายงานผลการตรวจให้ทราบทันที
นอกจากนี้ ยังต้องควบคุมตนเองอยู่ในสถานที่พักอาศัยเป็นเวลาไม่น้อยกว่า 14 วัน เพื่อเฝ้าระวังอาการ โดยรายงานอาการของตนเองให้ผู้บังคับบัญชาทราบทุกวัน พร้อมทั้งปิดพื้นที่ชั้นดังกล่าวและบริเวณโดยรอบเพื่อทำความสะอาดและอบโอโซนฆ่าเชื้อโรคตามมาตรฐานของกระทรวงสาธารณสุข
กรุงศรี ออโต้ ขอเน้นย้ำว่าได้ปฏิบัติตามมาตรฐานคำแนะนำของกรมควบคุมโรค กระทรวงสาธารณสุข โดยขณะนี้กรุงศรี ออโต้ ได้รายงานกระทรวงสาธารณสุข และธนาคารแห่งประเทศไทยรับทราบแล้ว และจัดให้มีการทำความสะอาดและฆ่าเชื้อโรคเป็นประจำในบริเวณที่เสี่ยงต่อการแพร่กระจายของเชื้อโรคอย่างเคร่งครัด โดยคำนึงถึงสุขอนามัยและความปลอดภัยของพนักงาน พันธมิตรธุรกิจ และลูกค้า เป็นสำคัญ